KIRJALLINEN KYSYMYS P-0053/00 esittäjä(t): Torben Lund (PSE) komissiolle. Nitrosamiinit lihatuotteissa.



Virallinen lehti nro 303 E , 24/10/2000 s. 0135 - 0136



KIRJALLINEN KYSYMYS P-0053/00 esittäjä(t): Torben Lund (PSE) komissiolle (18. tammikuuta 2000) Aihe: Nitrosamiinit lihatuotteissa Viisi kuluttajajärjestöä on juuri julkistanut viidessä EU-maassa (Belgia, Ranska, Espanja, Italia, Portugali) yleisesti käytettyjen lihatuotteiden nitrosamiinipitoisuuksia koskevan tutkimuksen tulokset. Näytteitä otettiin yhteensä 600. Nitrosamiinit ovat hyvin karsinogeenisiä ja ne muodostuvat lihatuotteisiin lisätystä nitraatista/nitriitistä. Elintarvikkeiden muista lisäaineista kuin väri- ja makeutusaineista annetussa direktiivissä 95/2/EY(1) sallituilla enimmäismäärillä tarkoitetaan lihatuotteisiin jääneitä nitraatti- ja nitriittipitoisuuksia. Jäämien perusteella ei kuitenkaan tiedetä kuinka paljon nitraattia tai nitriittiä tuotteisiin on lisätty. Lisättyjen nitraatti- ja nitriittimäärien ja nitrosamiinien määrän välillä on kuitenkin selvä syy-yhteys. Elintarvikealan tiedekomitea on vahvistanut tämän syy-yhteyden olemassaolon vuosina 1990 ja 1995. Mainittu tutkimus paljasti, että monissa näytteissä oli nitrosamiineja huomattavasti yli sallitun määrän. Tämän johdosta komissiolta kysytään, haluaako se tehdä aloitteen - lihatuotteissa esiintyvän nitraatin/nitriitin mittaamismenetelmän muuttamiseksi siten, että nitraatti-/nitriittijäämien sijasta mitataan lisätyn nitraatin/nitriitin määrä - sallittujen enimmäismäärien alentamiseksi huomattavasti - lihatuotteiden nitrosamiinipitoisuuksien enimmäismäärien vahvistamiseksi - pakollisen valvontajärjestelmän käyttöön ottamiseksi sellaisten lihatuotteiden nitrosamiinipitoisuuksien tutkimiseksi, joihin on lisätty nitraattia/nitriittiä - merkintöjä koskevien sääntöjen parantamiseksi, jotta kuluttajille voidaan tiedottaa lisätyistä nitraatti-/nitriittimääristä ja nitrosamiinien terveydelle vahingollisista vaikutuksista? (1) EYVL L 61, 18.3.1995, s. 1. Erkki Liikasen komission puolesta antama vastaus (22. helmikuuta 2000) Elintarvikkeiden muista lisäaineista kuin väri- ja makeutusaineista 20. helmikuuta 1995 annetussa Euroopan parlamentin ja neuvoston direktiivissä 95/2/EY(1) säädetään nitraattien ja nitriittien käytöstä tietyissä liha-, meijeri- ja kalatuotteissa. Juusto- ja kalatuotteissa sekä savupekonissa sallitut enimmäismäärät ilmaistaan ainoastaan jääminä. Muissa lihatuotteissa ilmoitetaan lisätty määrä suuntaa-antavasti jäämän lisäksi. Tämän lähestymistavan neuvosto ja Euroopan parlamentti hyväksyivät, kun direktiivi annettiin vuonna 1995. Enimmäismäärät asetettiin siten, että otettiin huomioon tuotteilta vaadittava säilyvyys ja kyseisten lisäaineiden arvioitu turvallisuus. Nämä enimmäismäärät ovat kuitenkin parhaillaan yhteisön tuomioistuimessa käsiteltävänä olevan Tanskan komissiota vastaan nostaman oikeustapauksen C-3/00 aiheena. Parlamentin jäsenen esittämät kysymykset liittyvät näin ollen kyseisen oikeudenkäynnin aiheeseen, ja ne on käsiteltävä kyseisellä foorumilla. Kuten valkoisessa kirjassa elintarvikkeiden turvallisuudesta kuitenkin mainitaan, komissio on jo ilmoittanut, että se aikoo aloittaa direktiivin yleisen tarkistuksen kuluvana vuonna. Tarkistuksen osana komissio ottaa huomioon kaikki saatavissa olevat uudet tieteelliset tutkimustulokset. (1) EYVL L 61, 18.3.1995.